TYeMURIYLAR TARIXI DAVLAT MUZYeYI FAOLIYaTINI TAShKIL ETISh TO‘G‘RISIDA

Temuriylar tarixi Davlat muzeyi zimmasiga yuklatilgan vazifalarni amalda bajarish maqsadida Vazirlar Mahkamasi qaror qiladi:
 1. O‘zbekiston Respublikasi Fanlar akademiyasi va Madaniyat ishlari vazirligi 2 oy muddatda respublika muzeylarining Temuriylar tarixiga mansub eksponatlari ro‘yxatini aniqlasinlar va ularni Temuriylar tarixi Davlat muzeyiga tekin berish bo‘yicha takliflarni Vazirlar Mahkamasiga kiritsinlar.
 2. Amir Temur va Temuriylar davri eksponatlari ko‘rgazmasini tashkil etish hamda keyinchalik chet el to‘plamlaridan ularning aslini yoki nusxalarini sotib olish masalalarini ishlab chiqish bo‘yicha ilovaga* muvofiq tarkibda Komissiya tuzilsin.
 3. Komissiya:
 2 oy muddatda O‘zbekiston Respublikasi elchixonalari ishtirokida joylarda Amir Temur va Temuriylar davri eksponatlariga ega bo‘lgan muzeylar va tashkilotlar bilan 1997 yilning ikkinchi yarmida O‘zbekistonda ushbu eksponatlar ko‘rgazmasini uyushtirish imkoniyatlari va shart-sharoitlari to‘g‘risida muzokaralar o‘tkazsin;
 ushbu tadbirga yirik chet el muzeylarini jalb etishda, ko‘rgazmani tashkil qilishga va kataloglar nashr etishga mablag‘lar ajratishda yordam ko‘rsatish maqsadida HSOM homiyligida ko‘rgazmani o‘tkazish imkoniyatlari to‘g‘risida Xalqaro muzeylar kengashi (HSOM)ga murojaatnoma loyihasini bir oy muddatda tayyorlasin;
 Moliya vazirligi bilan birgalikda ko‘rgazmani tashkil etish uchun zarur moliyaviy mablag‘lar ajratish bo‘yicha takliflarni 3 oy muddatda tayyorlasin va Vazirlar Mahkamasiga taqdim etsin;
 ko‘rgazmani o‘tkazish dasturini 1997 yilning may oyida Vazirlar Mahkamasiga kiritsin;
 ko‘rgazmani o‘tkazish natijalari bo‘yicha ekspert xulosalar asosida Amir Temur va Temuriylar davri tarixiy hujjatlari hamda qadimiy yodgorliklari aslini yoki nusxalarini sotib olish yuzasidan takliflarni Vazirlar Mahkamasiga taqdim etsin.
 4. Muzey xodimlarining cheklangan soni (Vazirlar Mahkamasining 1996 yil 14 martdagi 99-son qarori bilan ajratilgan 22 nafarni qo‘shgan holda) 75 nafar, shu jumladan ilmiy xodimlar va mutaxassislar soni 40 nafar etib belgilansin. Tuzilma va shtatlar ro‘yxatini muzey direktori Fanlar akademiyasi Prezidenti bilan kelishgan holda tasdiqlashi belgilab qo‘yilsin.
 5. O‘zbekiston Respublikasi Moliya vazirligi:
 1997 yil va keyingi yillar prognozlarida muzey binosi hamda xodimlari uchun xarajatlarga Fanlar akademiyasi tarif setkasiga muvofiq mablag‘lar ajratishni nazarda tutsin;
 muzeyga bitta engil avtotransport xarajatlari uchun limit ajratsin.
 6 «Toshshaharyo‘lovchitrans» davlat uyushmasi muzeyga belgilangan tartibda limit bo‘yicha engil avtotransport ajratsin.
 7. O‘zbekiston Respublikasi Aloqa vazirligi muzeyga belgilangan tartibda 2 ta hukumat ATS telefonlari o‘rnatilishini ta’minlasin.
 8. Muzey direktoriga vazirlarning o‘rinbosarlari uchun belgilangan moddiy-maishiy va tibbiy xizmat ko‘rsatish sharoitlari tatbiq etilsin.
 9. Mazkur qarorning bajarilishini nazorat qilish Bosh vazir o‘rinbosari A.A. Azizxo‘jayev zimmasiga yuklansin.